*****
ΚΑΝΟΝΙΣΜΟΣ (ΕΟΚ) αριθ. 558/84 ΤΗΣ ΕΠΙΤΡΟΠΗΣ
της 29ης Φεβρουαρίου 1984
για την επιβολή προσωρινού δασμού αντιντάμπινγκ στις εισαγωγές πλακών-διαφραγμάτων εξ ινών (hardboard), καταγωγής Σοβιετικής Ένωσης, και για την επανέναρξη διαδικασίας αντιντάμπινγκ για τις εισαγωγές αυτές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 10,
μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,
Εκτιμώντας ότι:
(1) Στις 4 Ιουλίου 1981, η Επιτροπή δημοσίευσε στην Επίσημη Εφημερίδα των Ευρωπαϊκών Κοινοτήτων (3) ανακοίνωση επανεξέτασης της απόφασης της 4ης Ιουνίου 1980 για την αποδοχή αναλήψεων υποχρεώσεων στα πλαίσια των διαδικασιών αντιντάμπινγκ σχετικά με τις εισαγωγές πλακών-διαφραγμάτων εξ ινών, καταγωγής Τσεχοσλοβακίας, Φινλαδίας, Νορβηγίας, Πολωνίας, Ρουμανίας, Ισπανίας, Σοβιετικής Ένωσης και Σουηδίας.
(2) Η Επιτροπή διεξήγαγε προκαταρκτική έρευνα όσον αφορά την πρακτική ντάμπινγκ και τη ζημία η οποία απέδειξε, όπως φαίνεται και από τον κανονισμό (ΕΟΚ) αριθ. 1633/82 της Επιτροπής (4), ότι πράγματι οι εισαγωγές αποτέλεσαν αντικείμενο ντάμπινγκ και προκάλεσαν σοβαρή ζημία και, ως εκ τούτου, απέσυρε την αποδοχή της για τις υπάρχουσες αναλήψεις υποχρεώσεων.
(3) Οι ενδιαφερόμενοι εξαγωγείς, μεταξύ των οποίων και ο σοβιετικός εξαγωγέας V/O Exportles που αντιπροσωπεύεται από τη Russian Wood Agency, Λονδίνο, πρότειναν αναλήψεις υποχρεώσεων για τις τιμές οι οποίες έγιναν αποδεκτές από την Επιτροπή και έτσι έληξε η διαδικασία αντιντάμπινγκ.
(4) Οι αναλήψεις υποχρεώσεων προβλέπουν ότι οι εταιρείες πρέπει να παρουσιάζουν στην Επιτροπή εκθέσεις όσον αφορά τις ποσότητες και τις τιμές εξαγωγής των οικοδομικών πλακών-διαφραγμάτων εξ ινών προς την Κοινότητα. Με βάση τα στοιχεία που παρέδωσε η Russian Wood Agency, Λονδίνο, ενεργώντας εξ ονόματος της V/O Exportles, η Επιτροπή διαπίστωσε ότι, κατά την περίοδο από τον Οκτώβριο του 1982 έως τον Οκτώβριο του 1983, η V/O Exportles εξήγαγε σημαντικές ποσότητες ινοπλακών-διαφραγμάτων εξ ινών προς την Κοινότητα παραβαίνοντας τις διατάξεις που αφορούν τις αναλήψεις υποχρεώσεων.
(5) Η Επιτροπή ενημέρωσε τη Russian Wood Agency σχετικά με τα πορίσματα της έρευνάς της και της έδωσε την ευκαιρία να γνωστοποιήσει τις απόψεις της. Η εταιρεία επωφελήθηκε της ευκαιρίας αυτής αλλά η απάντησή της ήταν ελλιπής και δεν αμφισβιτούσε κατ' ουσία τα πορίσματα της έρευνας της Επιτροπής.
(6) Η σημαντική παράβαση των αναλήψεων υποχρεώσεων από την V/O Exportles κινδυνεύει να κλονίσει τη σταθερότητα της ισορροπίας των τιμών που έχει καθοριστεί από τον κανονισμό (ΕΟΚ) αριθ. 1633/82.
(7) Υπό τις συνθήκες αυτές, η προστασία των συμφερόντων της Κοινότητας επιβάλλει να αναληφθεί η αποδοχή αναλήψεων υποχρεώσεων που πρότεινε ο σοβιετικός εξαγωγέας και να αρχίσει εκ νέου διαδικασία αντιντάμπινγκ σχετικά με τις εισαγωγές πλακών-διαφραγμάτων εξ ινών (hardboard), καθώς και να εφαρμοστούν αμέσως τα προσωρινά μέτρα που βασίζονται στις πληροφορίες που είναι διαθέσιμες σύμφωνα με το άρθρο 10 παράγραφος 6 του κανονισμού (ΕΟΚ) αριθ. 3017/79.
(8) Οι αναλήψεις υποχρεώσεων για τις τιμές έγιναν αποδεκτές αντί της εφαρμογής του δασμού αντιντάμπινγκ με βάση τα πορίσματα της έρευνας όπως ορίζεται στον κανονισμό (ΕΟΚ) αριθ. 1633/82. Τα πορίσματα αυτά έδειξαν ότι η έκταση της ζημίας που προκάλεσαν οι εισαγωγές πλακών-διαφραγμάτων εξ ινών (hardboard) στις οποίες είχε ασκηθεί πρακτική ντάμπινγκ, απαιτούσε την κατάργηση του πλήρους περιθωρίου ντάμπινγκ. Ως εκ τούτου, η Επιτροπή πιστεύει ότι οι προσωρινοί δασμοί πρέπει να είναι ίσοι με τα περιθώρια ντάμπινγκ που καθορίστηκαν κατά τη διάρκεια της προηγούμενης έρευνας αντιντάμπινγκ η οποία οδήγησε στην αποδοχή των αναλήψεων υποχρεώσεων. Στη διάρκεια της διαδικασίας που θα ακολουθήσει, η Επιτροπή θα επαληθεύσει εάν οι τιμές των εξαγωγών που έγιναν κατά την περίοδο κατά την οποία προσδιορίστηκε η παράβαση των αναλήψεων υποχρεώσεων, προέκυψαν από διαφορετικό περιθώριο αντιντάμπινγκ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η Επιτροπή ανακαλεί την αποδοχή των αναλήψεων υποχρεώσεων που προτάθηκαν από τη Russian Wood Agency, Λονδίνο, εξ ονόματος της V/O Exportles, Μόσχα, Σοβιετική Ένωση, σχετικά με τις εξαγωγές πλακών-διαφραγμάτων εξ ινών (hardboard) προς την Ευρωπαϊκή Οικονομική Κοινότητα και προβαίνει στην επανέναρξη διαδικασίας αντιντάμπινγκ σχετικά με τις εισαγωγές πλακών-διαφραγμάτων εξ ινών καταγωγής Σοβιετικής Ένωσης.
Άρθρο 2
1. Επιβάλλεται προσωρινός δασμός αντιντάμπινγκ στις εισαγωγές των οικοδομικών πλακών-διαφραγμάτων εξ ινών με βάρος μεγαλύτερο από 0,8 g/cm3, που υπάγονται στην κλάση ex 44.11 του Κοινού Δασμολογίου και αντιστοιχεί στον κώδικα ΝΙΜΕΧΕ 44.11-10 και 20, καταγωγής Σοβιετικής Ένωσης.
2. Το ποσοστό του δασμού είναι ίσο προς το 27,7 % της τελωνειακής αξίας.
3. Εφαρμόζονται οι διατάξεις που ισχύουν για τους δασμούς.
4. Η θέση σε ελεύθερη κυκλοφορία, στην Κοινότητα, των προϊόντων που αναφέρονται στην παράγραφο 1, υπόκειται σε παροχή εγγύησης ισοδύναμης με το ποσό του προσωρινού δασμού.
Άρθρο 3
Με την επιφύλαξη του άρθρου 7 παράγραφος 4 στοιχεία β) και γ) του κανονισμού (ΕΟΚ) αριθ. 3017/79, τα ενδιαφερόμενα μέρη μπορούν να γνωστοποιήσουν τις απόψεις τους και να ζητήσουν ακρόαση από την Επιτροπή μέσα σε προθεσμία ενός μήνα από την έναρξη ισχύος του κανονισμού αυτού.
Άρθρο 4
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Με την επιφύλαξη των άρθρων 11, 12 και 14 του κανονισμού (ΕΟΚ) αριθ. 3017/79, εφαρμόζεται για τέσσερις μήνες, εκτός αν το Συμβούλιο θεσπίσει οριστικά μέτρα πριν από τη λήξη της περιόδου αυτής.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Φεβρουαρίου 1984.